**A cserkészet megújhodása Érsekújvárott**

Az 1989 novemberében bekövetkezett társadalmi változás olyan alapvető emberi jogok szabad gyakorlását tette lehetővé, amelyet az előző, totalitárius társadalmi rendszerben, az uralmon lévő politikai és  állami vezetés nem engedett meg. Ilyen alapvető jog pl. a gyülekezési és szólásszabadság, a szabad vallásgyakorlás és a pluralizmuson alapuló érdekképviselet. Viszont a demokratikus társadalmi rendszer egyik igen fontos eleme az önkéntességen alapuló és a közjót önzetlenül szolgáló közösségépítő tevékenység is. Ennek immár több mint egy évszázada, világszerte ismert megnyilatkozási formája az ifjúság jellemnevelésével foglalkozó cserkészmozgalom.

1990 elején az Új Szó napilap hasábjain szereztünk tudomást arról, hogy szülőföldünkön ismét elindult a cserkészet szervezése. Egyúttal, a cikkben egy felhívás is meg jelent azon személyek irányába, akik szívesen vállalnának cselekvő szerepet ebben a tevékenységben. Ezt a hírt örömmel fogadtuk.  Mivel a cserkészetnek Érsekújvárott is nagy hagyománya volt, és még éltek közöttünk az immár nyugdíjas korú öregcserkésztestvéreink, családi illetve baráti körünkben megbeszéltük, hogy bekapcsolódunk ebbe a szép és számunkra oly fontos, közösséget építő és közösséget megerősítő munkába. Ennek érdekében felvettük a kapcsolatot Hodossy Gyulával, aki abban az időben, fő szóvivője és szervezője volt a felvidéki cserkészmozgalom újjászületésének. 1990. március 11-én, édesapámmal, Dr. Török Józseffel és Csicsák Rudolf barátommal részt vettünk a Szlovákiai Magyar Cserkészszövetség, Dunaszerdahelyen megrendezett alakuló gyűlésen.

Mivel a cserkésztevékenység elengedhetetlen feltétele, hogy jól képzett és odaadó vezetők álljanak az egyes közösségek, tehát őrsök élén, ennek eléréséhez olyan újvári fiatal nőket illetve férfiakat szólítottunk meg, akik hajlandóak lennének elvállalni ezt a felelősségteljes feladatot. Miután sikerrel járt a megszólítás, 1990 májusában illetve júniusában, szüleink, Török Jóska bá és felesége Marienka néni Nyitra-parti kertjében, heti rendszerességgel készültünk a jeleltpróba letételére. Cserkész-kiképzőink a lelkes és önzetlenül segítőkész újvári öregcserkészek voltak - Száraz László, id. Kassa Sándor, Major Ferenc, Dr. Nagy László, Dr. Budinsky Ernő és Dr. Török József. Kiképzősünkhöz és a cserkészjelölt-próba letételéhez Scherer Lajos: „A próbaidős cserkész kiképzése” és Bodnár Gábor, a cserkészetről szóló hármas kötete szolgált nagy segítségül. A próba sikeres letételét követően a következő személyek tették le ünnepélyesen a cserkészfogadalmat: Bauer Tünde, Klimasné Török Sylvia, Klimas Eleonóra, Török László, Csicsák Rudolf, Peczár Károly, Kemény József, ifj. Kassa Sándor és Török András. Az első, zöld cserkész-nyakkendőket édesanyánk varrta, s a számukra és történelmi jelentőségükre való tekintettel, nem kizárt, hogy ezek a nyakkendők, ma már, cserkészereklyéknek számítanak. A fogadalmat követően Török Lászlót kértük meg arra, hogy vállalja el a leendő cserkészcsapat parancsnoki megbízatását.

Az új iskolaév kezdetén, az őszi hónapokban, toborzást tartottunk a helyi, érsekújvári magyar tannyelvu alapiskolában, s hála Istennek, a gyerekek aránylag nagy érdeklődést tanúsítottak a cserkészet iránt. A jelentkezőket őrsökbe osztottuk be, s kezdetben, az újonnan kialakított Marianum közösségi terem, majd később az egykori Zsidó Iskola épülete, az ún.”Zöld Ház” adott otthont az őrsi órák megvalósításához. Az elkövetkező hónapok, így az egész 1991-es esztendő cserkésztevékenysége is a jelölt próbára való felkészülésre és az ünnepélyes cserkészfogadalom letételére összpontosult. 1992. május 25-én, az alapiskola udvarán 25 érsekújvári magyar gyermek tette le ünnepélyesen a cserkészfogadalmat. Valamennyi jelölt nem csupán a zöld nyakkendőt vehette át, hanem az akkori helyi esperes-plébánostól, Orosch János atyától, újszövetségi Szentírást is kapott lelki útravalóul. Mivel az egykori, gimnáziumi cserkészcsapat is Czuczor Gergely nevét viselte, olyan határozat született, hogy így hívják majd az újonnan alakult cserkészközösséget is.

Lejegyezte: Török András, 2023. július 22-én.